Hier is die murasie in Katbakkies wat aan ons almal bekend is. Volgens navorsing is die huisies gebou deur Boerneef wat op Boplaas in die Kouebokkeveld geboer het en het hy hier oornag met sy vee wanneer hy na die karoo toe getrek het met die vee. Die 2de foto het ek in die boek gekry waar die huisie nog amper 'n dak op het en begin verwaarloos het.
n Paar km. vanaf die murasie staan die hoofopstal van Elandskloof waar Oom Piet Steyl nog tot in die tagtiger jare gewoon het.Hy het self die huis gebou gedurende die Depressie jare .Geld en materiaal was skaars en hy moes maar raap en skraap.Dis toe dat hy die idee kry om n ou Pontiac-wrak se agterdeure af tehaal en dit op die agterstoep as vensters te gebruik.n Paar jaar gelede is die huis opgeknap en sy seun Hennie,wat op George bly ,het die deure uitgehaal , laat oordoen en weer ingebou.